22 қараша. Жылнама
DATE: 07:00, 22 Қараша 2023 | GMT +5
TITLE: 22 қараша. Жылнама
URL: https://kaz.inform.kz/news/22-karasha-zhilnama-05e042/
META: DATE: 07:00, 22 Қараша 2023 | GMT +5
TOTAL WORDS: 531
AUTHOR(S):
TEXT: АТАУЛЫ КҮНДЕР. Дүниежүзілік ұл балалар күні. Мерекенің пайда болу тарихы белгісіз. Алайда бұл мереке бүкіл әлемде халықтың қолдауына ие болды, себебі барлық атааналар өз балаларына, ұлдарына – болашақ әкелерге бар жақсылықты тілейді, өмірлері махаббатқа жетістікке толы болса дейді. Сондықтан 22 қарашада көптеген атааналар ұлдарын айтулы мейраммен құттықтайды. ЕСТЕ ҚАЛАР ОҚИҒАЛАР. 1997 жылы Алматыда Қазақстан дәрігерлерінің І съезі өтті. 1998 жылы Алматыда ақын Хамит Ерғалиев тұрған үйге ескерткіш тақта орнатылды. 2011 жылы Қарағандыда Қазақстан Республикасы Тәуелсіздігінің 20 жылдығына орай қала орталығындағы алаңға Тәуелсіздік монументі орнатылды. Монументтің биіктігі - 47 метр, салмағы - 16 тонна. 2012 жылы Халықаралық көрмелер бюросының 161 мүше-мемлекеті өкілдерінің жасырын дауыс беруі барысында Астана бельгиялық Льеж қаласын басып озып, ЕХРО-2017 Халықаралық мамандандырылған көрмесін өткізетін қала болып таңдалды. Қазақстан елордасы ұсынған тақырып - «Болашақ энергиясы» - энергияның баламалы көздеріне және «жасыл» технологияларға арналған. Астанадағы ЕХРО-2017 Орталық Азия аймағы мен ТМД елдерінде өткізілген алғашқы халықаралық көрме болды. 2014 жылы Қазақстанда жасалған жүк тепловозы Ашхабадқа экспортқа жөнелтілді. 2016 жылы Астанада «Қазақстанда жасалған» брендін басқару агенттігі құрылды. Оның аясында «Халық маркасы» 100 ұлттық брендті құру жобасы іске қосылды. Аталмыш жобаға танымал әртістер, спортшылар мен депутаттар да тартылды. Жаңа 100 ұлттық бренд тамақ өнеркәсібі, жиһаз, үй қажеттіліктері, киім-кешек және аяқ киім салаларында пайда болды. 2016 жылы Маңғыстау облысының тұрғыны ХІІ-ХІІІ ғасырлардың алтын тиындарын тауып алды. Алтын тиындар хорезмшах әулетіне тиесілі болуы мүмкін. 2017 жылы Сеулде өткен гір тасын көтеру спортынан Әлем чемпионатында көкшетаулық Борис Нұғманов 70-74 жас аралығындағы ардагерлер санатында әлемнің абсолют чемпионы атанды. Ол жұлқи көтеруден алдына жан салмады. 2018 жылы танымал отандық химик ғалым Зұлқайыр Мансұровқа ЮНЕСКО-ның «Наноғылым мен нанотехнологиялар дамуына қосқан үлесі үшін» медалі табысталды. Марапаттау рәсімі аталған ұйымның Париждегі бас пәтерінде өтті. Медаль тұжырымдамасын 2010 жылы ЮНЕСКО Бас директоры бекітіп, сол кезден бері ол жыл сайын осы саладағы әлемдік ғылымның алға басуына елеулі үлес қосқан көрнекті ғалымдар мен ұйымдарға беріледі. Отандық ғалым биыл өзінің «нанокөміртек материалдарын өңдеу, көміртекті нанотүтіктер мен графендерді жану күйінде синтездеу технологияларына зерттеуге қосқан үлесі» үшін марапатталды. 2019 жылы қазақстандық режиссер Әділжан Ержанов ХІІІ Азия-Тынық мұхиты кино байқауының жеңімпазы атанды. Азиялық «Оскар» қазақстандық режиссерға «Қарашы, қара, адам» фильмі үшін «Үхзік режиссер» аталымы бойынша берілді. Asia Pacific Screen Awards байқауына Азия-Тынық мұхиты аймағындағы мемлекеттердің 289 фильмі қатысты. 2020 жылы қазақстандық «Томирис» фильмі әлемдік каскадерлер академиясының «Таурус» сыйлығына ие болды. Ел тарихында тұңғыш рет қазақстандық фильм «Шетелдік фильмде трюктер қою» номинациясында үздік деп танылды. 2021 жылы Қазақстан, Бангладеш, Бразилия, Мавритания, Мозамбик, Нигерия, Пәкістан, Сауд Арабиясы, Финляндиядан жиырма әскери қызметшісі «БҰҰ азаматтық халықты қорғау - United Nations Protection of Civilians Course» курсының халықаралық сертификаттарын алды. 2021 жылы АҚШ-тағы Гарвард университетінде жұмыс істейтін тарихшы Нұрлан Кенжеахмет Өскемен қаласының ежелгі атауына қатысты құнды құжаттарды тапты. Оның айтуынша, Өскемен 1757 жылға дейін Кеңгір-Тур деп аталған. Бұл туралы қытайлық ғалым Тан Цисян құрастырған «Қытайдың тарихи атласының» VIII томында, сондай-ақ 1769 жылы Ертіс өзенінің жағасында, Кеңгір-Турда салынған «Цянлун нейфу юту» картасында айтылған. 2022 жылы Қазақстанда алғаш рет «Астана қаласының мемлекеттік мұрағаты» ММ базасында Швейцарияның Экономика және менеджмент жөніндегі қолданбалы ғылымдар мектебімен бірлесіп SWISS-SASEM Open Space Astana мәдени-ағарту жобасы ұсынылды. Open space форматы көшбасшылықтан, креативті ойлаудан, қаржылық және медиа сауаттылықтан бастап әлемдік және қазақстандық жетекші классиктердің шығармаларына дейін барлық тілек білдірушілердің білімі мен ой-өрісін байыту үшін жетекші әлемдік әдебиетке, контенттік материалға еркін қол жеткізуге мүмкіндік береді
